Co Jesús ytɨgɨɨy jɨm Jericó,
ñajxy cajpcujc anajty.
Chi jaduꞌn yjajty jɨm anajty tüg jäy hueꞌ anajty yxɨɨ Zaqueo.
Hueꞌ jeꞌ anajty yajcogüejtpɨ huindzɨn,
e comeeñ anajty.
Ooy yɨꞌ anajty tzachꞌixaꞌñ Jesús,
nejhuɨ̈huaꞌñ pɨn jäy jeꞌ,
chi caꞌ jajty nej ixɨpy,
jeꞌ co anajty ñaxɨty,
etz co anajty ooy mayjäy jɨm.
Chi jeꞌ ñɨcxy poyɨ̈gy jayɨjp,
chi ypejty ma tüg sicómoro quipy,
ycoꞌijxnaxaꞌñ co anajty Jesús jɨm ñaxy.
Co Jesús jɨm ymejch,
chi pätꞌijxy je Zaqueo,
e nɨmay:
―Zaqueo,
tzojc mɨnac,
com copɨcy co nɨcxy njättägaꞌñɨch ma mdɨjc.
Chi jeꞌ ymɨnajty janch jottɨgoy,
e jotcujc cöbɨjcy Jesús.
Co jaduꞌn ijxy,
chi je mayjäy ajcxy nigapxy niꞌojɨɨygɨxy Jesús,
ymɨnaangɨxy:
―Tɨ ñɨcxy jättacpɨ ma tüg pocyjäy ytɨjc.
Chi Zaqueo ytɨnayɨ̈gy,
nɨmay Jesús:
―Huindzɨn Jesús,
cha jeꞌ je njugyꞌajtɨch huɨdi cup nbɨjc-huäcxaamyɨch nmöhuaꞌñɨch ayoobɨtɨjc.
Pen tɨ ɨɨch nyajcuejtnaxy,
nyajhuimbidɨpyɨch mɨdaax jaduꞌñyɨ.
Chi Jesús ymɨnañ:
―Jadachambɨ jada jäy ma jadayaabɨ tɨjc tɨ yꞌalma ñïdzögy,
com co yɨꞌ nañ jaduꞌn Abraham yꞌapꞌadyii yꞌocꞌadyii.
Ɨɨch,
je jäy huɨdi tzoon tzajpjoty,
tɨ nmiiñɨch ya naaxhuiñ co nꞌixtähuɨbɨch etz nyajnïdzögɨbɨch tɨɨbɨ anajty ytɨgooy.